מושיק עפיה

מושיק עפיה (נולד ב-3 באוקטובר 1974) הוא זמר ישראלי לשעבר, אשר שר בסגנון מוזיקה ים תיכונית.

קריירה
מושיק עפיה נולד ב-3 באוקטובר 1974 בחולון, בצבא שירת בחוות השומר, כעובד כללי. את הקריירה המוזיקלית שלו החל ב-1993 בגיל 19, בשירה בסגנון מוזיקת דיכאון, ועבר לאחר מכן לסגנון קליל יותר. שני אלבומים שהוציא בשנים 1995–1996 זכו להכרה והצלחה בקרב חובבי הסגנון הטורקי. הראשון מביניהם, "גשם טפטף", הניב מס' להיטים בז'אנר כגון שיר הנושא, "גודל הכאב", ודואט עם הזמר קובי פרץ, "כואב אחי". ב-1997, הוציא עפיה את אלבומו השלישי, "סיפור אהבה" ומתוכו הסינגל "סך הכל נשיקה" שהפך ללהיט ברדיו. בעקבות זאת, הוא הופיע אצל דודו טופז, ב"הראשון בבידור" ושם זכה לחשיפה משמעותית. הוא התבסס בסגנון המוזיקה המזרחית עם אלבומו "חלום מתוק" מ-2002. מתוך האלבום יצא שיר הנושא שהפך לאחד הלהיטים הכי מושמעים בישראל. כשנה לאחר מכן, יצא הלהיט "אני לא זמין", שזכה להצלחה רבה; בסמוך לצאת הסינגל, יצא אלבומו השישי, "יש לי אותך", שהגיע תוך כשלושה שבועות, למעמד פלטינה כשנמכר בלמעלה מ-40 אלף עותקים חוקיים.

בשנת 2006 השתתף בתוכנית המציאות של חברת יס "פעם בחיים 2", כאשר נשלח ביחד עם שלומי סרנגה לשהייה דו-שבועית בטכניון ולשהייה בביתו של פרופסור מהטכניון (דוד גרשוני). באותה שנה שיחק בטלנובלה השיר שלנו בתפקיד רני בתסריט של חלי.

בשנת 2009 הוציא מושיק עפיה את האלבום "מבט שנוגע", מתוכו יצאו השירים: "מבט שנוגע" שהחזיר אותו לתודעה כזמר והושמע רבות ברדיו, "אני לא מלאך" שגם הפך ללהיט ברדיו ו"שובר שתיקה" שהפך גם הוא ללהיט ברדיו (השיר בעצם מסכם את תקופת השפל שאותה חווה עפיה בחייו).

בשנת 2010 הוציא מושיק עפיה את האלבום "בשבילי", מתוכו בלט שיר הנושא, שהפך ללהיט ברדיו.

בשנת 2012 היה אמור להשתתף בעונה השנייה של התוכנית "חי ב-LA LA לנד" המצולמת בלוס אנג'לס, אולם השתתפותו בוטלה עקב פחד טיסה.

בשנת 2014 הגיש לבית המשפט בקשה לפשיטת רגל.

בפברואר 2015 הוציא את אלבומו "רק זכרונות". האלבום כלל את השירים: "חיבור משמיים", "דרך חזרה", "רק זכרונות", "עד שתחזרי" ושני דואטים "בסוף הדרך" עם תמר יהלומי, ו-"מנגינה" עם יהודה סליאס.

ב-2015 השתתף בעונת ה-VIP השנייה של תוכנית המציאות "האח הגדול" וזכה במקום הראשון. טרם הוכרז כזוכה, אסר בית המשפט על הפקת התוכנית להעביר לידי נציגיו את הכספים המגיעים לו בעבור השתתפותו בתוכנית וזאת, עקב חשש מהברחת נכסי חייב. לאחר הזכייה, הוציא חמישה סינגלים לרדיו: "מחבק את החיים" (כאות תודה לקהל המעריצים שלו, על הזכייה ב"האח הגדול"), "מלכה של השכונה", "I LOVE YOU", "חצי חיים" (שהוא גם שיר הנושא של אלבומו ה-16) ו-"חמישי שמח".

ב-29 במאי 2016 יצא אלבומו "חצי חיים" שכלל 12 שירים. חמישה משירי האלבום יצאו כסינגלים, זה אחר זה, בהפרש של כחודש וחצי לאחר זכייתו באח הגדול. האלבום זכה במהירות להכרה ולאהבה רבה מאוד מצד הקהל.

במרץ 2017 פורסם כי ישתתף בעונה השלישית של תוכנית הריאליטי "היחידה" ב-HOT3.

ב-4 במאי 2017 יצא הסינגל "#בייבי" בשיתוף פעולה עם רון נשר שכתב והלחין רון נשר את השיר יחד עם עידן חיים בהפקתו של מוטי סיימון.

ב-2 במאי 2017 הוציא את הסינגל "זה לא עושה לי כלום" בשיתוף עם כוכבי רשת ופליטי ריאליטי.

ב-2021, הוא השתתף בעונה השנייה של "הזמר במסכה" בדמות הרוגלך, והודח שביעי מהתחרות.

ב-2022 החליט עפייה לעזוב את עולם המוזיקה, עבד במגרש מכוניות ולאחר מכן פתח חנות נעליים ברחוב סוקולוב בחולון.

משיריו הבולטים 
 "גשם טפטף" - שיר הנושא של אלבומו הראשון (1995), זכה להצלחה בקרב חובבי הזמר הטורקי.
 "סך הכל נשיקה" (מילים: יוסי גיספן, לחן: ואסיליס קאראס), מהאלבום "סיפור אהבה" (1997) - זכה להצלחה גדולה ומס' גרסאות כיסוי וכן חודש באלבומו "מן השמיים".
 "חלום מתוק" (מילים: יוסי גיספן, לחן: סוטיס וולאניס), דואט עם שלומי סרנגה - שיר הנושא של אלבומו משנת 2002, נכנס למצעדי הפזמונים באותה שנה.
"אני לא זמין" (מילים ולחן: איתי זילברשטיין ומאיר עמר, עיבוד: שי ראובני ויעקב למאי) - הגיע למקום ה-28 במצעד הפזמונים השנתי תשס"ג (2003) של רשת ג'.
 "מבט שנוגע" - סינגל שיצא ב-2008.
 "שובר שתיקה" - סינגל שיצא ב-2009 (מילים ולחן: איציק בן חמו)
 "מה איתך" - מהאלבום "בשבילי" (2010) (מילים: יוסי גיספן, לחן: דימיטריס קסטופולוס, עיבוד והפקה מוזיקלית: תומר מתנה, 2014)
 "ביום שאחרי" - סינגל שיצא ב-2016 (מילים: אמיר נשר, לחן: דנה מלכה)

חיים אישיים
במרץ 2011 נישא עפיה לנטלי יעקובוב, ביוני 2013 הם התגרשו.

באוגוסט 2018 החל לצאת עם דיירת העונה התשיעית של האח הגדול, אינה סטיוארט.

ב-31 באוגוסט 2020 נישא לזוגתו דנה ששון. במרץ 2021 נולדה בתו הבכורה. באוגוסט 2022 נולד בנו השני.

דיסקוגרפיה
 "גשם טפטף" (1995)
 "להיטים" (1996)
 "סיפור אהבה" (1997)
 "ההופעה - בלהיט גבר מאוהב" (1998)
 "מתוך חלומותיי" (1999)
 "מן השמיים" (2000)
 "חלום מתוק" (2002)
 "יש לי אותך" (2003)
 "האוסף" (2004)
 "קח לך אישה" (2005)
 "אין היגיון באהבה" (2007)
 המובחרים (2009)
 "מבט שנוגע" (2009)
 "בשבילי" (2010)
 "קרוב ללב" (2012)
 "רק זכרונות" (2015)
 "חצי חיים" (2016)
 "ביום שאחרי" (2018)

קישורים חיצוניים

 

 
 מושיק עפיה, באתר חריף

הערות שוליים

זוכי האח הגדול (ישראל)
משתתפי היחידה (תוכנית טלוויזיה ישראלית)
משתתפי פעם בחיים
זמרי מוזיקה מזרחית ישראלים
זמרי פופ ישראלים
זמרים השרים בעברית
זמרים ישראלים
משתתפי הזמר במסכה (תוכנית טלוויזיה ישראלית)
ישראלים שנולדו ב-1974